open-index/open-wikipedia-markdown huggingface dataset:
Vadstena

**Vadstena** on taajama (kaupunki) Vadstenan kunnassa Itä-Götanmaan läänissä Ruotsissa. Asukkaita Vadstenassa oli vuoden 2010 lopussa noin 5 600. Taajama on Vadstenan kunnan keskustaajama, ja siellä sijaitseekin muun muassa kunnantalo.

Vadstena sijaitsee Ruotsin toiseksi suurimman järven Vätternin itärannalla. Vadstenan läpi kulkee riksväg 50 -tie Motalaan ja Ödeshögiin. 16 kilometrin päässä koillisessa sijaitsee Motala.

Vuonna 2017 Vadstena oli 20 ehdokkaan joukossa Arkitekturupproret-blogin () yleisöäänestyksessä Ruotsin kauneimmasta kaupungista.

## Historia

Vadstena alkoi kehittyä 1200-luvulla rakennetun ja 1360-luvulla birgittalaisluostariksi muutetun luostarin ympäristöön. Kuningatar Margareeta I myönsi Vadstenalle kaupunkioikeudet 8. joulukuuta 1400, ja pian sen jälkeen kaupunkiin rakennettiin raatihuone. Vadstenasta muotoutui keskiajalla tärkeä uskonnon ja kulttuurin keskus. Siellä oli muun muassa aikansa Pohjoismaiden suurin kirjasto. Ennen uskonpuhdistusta luostarin merkitys oli vähentynyt ja vuonna 1595 se suljettiin kokonaan. Nykyään luostari on jälleen toiminnassa. 1770-luvulla kaupungissa asui noin 1&nbsp;400 asukasta, 1800-luvun jälkipuoliskolla yli 2&nbsp;000 asukasta ja vuonna 2005 5&nbsp;612.

## Nähtävyyksiä

Vadstenan eteläosassa sijaitsee Kustaa Vaasan 1500-luvulla rakennuttama Vadstenan linna ja linnan vieressä sijaitsee Vadstenan lelumuseo. Pohjoiseen keskustasta sijaitsee Vadstenan luostari ja luostarikirkko. Keskellä keskustaa sijaitsee 1400-luvulta peräisin oleva Vadstenan raatihuone, joka on Ruotsin vanhin.


Kuva:Vadstena vapen.svg|Vadstenan vaakuna on nykyisin koko kunnan vaakunana.
Kuva:Rådhuset_i_Vadstena,_juni_2005.jpg|Vadstenan raatihuone on 1400-luvulta.
Kuva:Vadstena.klosterkyrkan.jpg|Vadstenan luostarin kirkko idän suunnalta.


## Väkiluvun kehitys

Seuraavissa diagrammeissa on kuvattu Vadstenan väestönkehitystä. Ensimmäinen diagrammi kuvaa Vadstenan *kaupungin* väestönkehitystä vuodesta 1570 vuoteen 1960. Jälkimmäisessä diagrammissa puolestaan on kuvattu Vadstenan *[[taajama]]n* väestönkehitystä vuodesta 1960 vuoteen 2010.

Edellisessä kuviossa vuosien 1950 ja 1960 tiedot eivät ole keskenään vertailukelpoisia, sillä vuoden 1960 tiedoissa on mukana Sankt Perin kunta, joka liitettiin Vadstenan kaupunkiin vuoden 1952 kuntauudistuksen yhteydessä. Vadstenan kaupunki muodostui tuolloin Vadstenan ja Sankt Perin seurakunnista, joista Vadstenan seurakunnassa oli 4 097 asukasta ja Sankt Perin seurakunnassa 365 asukasta.

Seuraavasta kuviosta nähdään, että Vadstenan kaupungissa oli vuonna 1960 jonkin verran enemmän asukkaita kuin Vadstenan taajamassa samana vuonna. Suurimmillaan taajaman väkiluku oli vuonna 1995, jolloin siellä oli 5 744 asukasta.

## Lähteet

## Aiheesta muualla
Para Para Paradise

**Para Para Paradise** on tanssipeli, jota ohjataan käsillä. Idea on kuitenkin sama kuin muissakin tanssipeleissä. Ruudulla virtaa nuolia, ja kun nämä nuolet osoittavat samaan suuntaan, kuuluu kyseistä nuolta painaa. Tässä tanssipelissä kontrollointi hoidetaan käsillä infrapunaporttien avulla. Infrapunaportteja on viisi. Edessä, sivuilla ja niiden välissä. Pelaaja astuu kehikon sisälle ja peli alkaa. Ruudulla alkaa virrata nuolia ja pelaajan on kädellään katkaistava infrapunavalo musiikin rytmissä. 

Peli on julkaistu Japanissa vuonna 2000. Euroopassa sitä ei juuri ole nähty.

## Katso myös

* Para Para

## Aiheesta muualla

*Channel Beat
Richard Cansino

**Richard Cansino** (s. 10. elokuuta 1953 Los Angeles, Kalifornia, Yhdysvallat) on yhdysvaltalainen ääninäyttelijä, joka sai American Anime -ehdokkuuden dubbauksestaan Rurouni Kenshinista.

## Ura
Cansino aloitti näyttelemisen televisiossa 1980-luvulla, jolloin hän teki pieniä rooleja televisiosarjoihin ja elokuviin. Hän kuitenkin siirtyi ääninäyttelijäksi 1990-luvun alussa tehtyään ensimmäisiä äänirooleja televisiosarjaan Mighty Morphin Power Rangers ja OVAan Giant Robo vuonna 1993. Näiden jälkeen Cansino on työskennellyt enimmäkseen englanniksi dubattujen animesarjojen ja elokuvien parissa, sekä tehnyt useita äänirooleja videopeleihin. Hän oli muun muassa Ryun äänenä Street Fighter Alpha: Generations anime-elokuvassa ja sitä ennen Vegan äänenä Street Fighter II: The Animated Moviessa.

Vuonna 2007 Cansino teki vieras esiintymisen Ned's Declassified ja Hannah Montana televisiosarjoissa, sekä oli ehdokkaana ensimmäisessä American Anime -palkinto gaalassa parhaan näyttelijän kategoriassa animesarjan Rurouni Kenshin myötä.

## Aiheesta muualla

* Anime News Network 
* Richard Cansino TV.comissa  
* Crystal Acids: Richard Cansino 
* Crystal Acids: Richard Hayworth 
* Voice Chasers
Liiha

**Liiha** () on historiallinen kaupunginosa Pietarin kaupungin Kraasselan piirissä Venäjällä. Se sijaitsee kaupungin lounaisosassa Hatsinan ja Veimarin rautateiden haaran pohjoispuolella (Liihan asema). Pohjoisessa se rajoittuu Pietarhovin maantiehen ja Jugo-Zapadin kaupunginosaan, idässä Marsalkka Žukovin prospektiin ja Uljaalaan, etelässä Vanhaan-Paanovaan ja lännessä Ivanovkajokeen sekä Sosnovaja Poljanaan.

Liihan kylä mainitaan ensimmäisen kerran Novgorodin Vatjan viidenneksen verokirjassa vuonna 1499/1500. 1700-luvulla perustettiin Liihan kartano, jonka vuosisadan loppupuolella omisti Katariina II:n suosikki, kreivi Grigori Orlov. 1800–1900-luvun alussa kylää asuttivat venäläiset, inkerikot ja inkerinsuomalaiset, joista jälkimmäiset kuuluivat Tyrön tai Pietarin Pyhän Marian luterilaisiin seurakuntiin. 1800-luvun lopulla Liihan aseman pohjoispuolelle syntyi huvila-asutus.

Vuonna 1918 Liiha sai nimen **Uritsk** () samana vuonna murhatun bolševikkivallankumouksellisen Moisei Uritskin mukaan. Vuodesta 1925 lähtien Uritsk oli Leningradin alueeseen kuulunut kaupunki, vuonna 1963 se liitettiin Leningradin kaupunkiin. Nykyään Uritsk on yksi Kraasselan piirin kunnallishallintoalueista.

Toisen maailmansodan aikana seudulla käytiin rajuja taisteluja, joissa Liihan kartano ja huvila-asutus tuhoutuivat täydellisesti. 1960-luvulta lähtien alueelle on rakennettu suuri kerrostalolähiö. Tšekistienkadulla on säilynyt 1700–1800-luvun alussa rakennettu kreivi Vorontsovin kartano Novoznamenka, jossa nykyään toimii sairaala.

## Liihan kanava
Kylän läpi virranneesta Liihajoesta () rakennettiin vuosina 1718–1721 Liihan kanava (), joka johti vettä Kesäpuiston suihkulähteisiin. Kanava menetti merkityksensä vuoden 1777 tulvassa, joka tuhosi suihkulähteet ja niiden vesijohtojärjestelmän. 1800-luvun lopulla suuri osa kanavasta täytettiin ja sen paikalle syntyi nykyinen Ligovski-prospekti. Enää kanava virtaa vain kaupungin eteläosan Krasnoputilovskaja-kadulle saakka, jossa se yhtyy Suomenlahteen laskevaan Krasnenkaja-jokeen.

## Lähteet

## Aiheesta muualla
* Liiha Pietari-tietosanakirjassa 
* Liihan kanava Pietari-tietosanakirjassa 
* Uritskin kunnallishallintoalueen sivusto
Mistulansaari

**Mistulansaari** eli **Jelagininsaari** () on saari Nevan suiston pohjoisosassa Pietarin kaupungin alueella. Se sijaitsee Suuren ja Keski-Nevkan välissä. Kolme kävelysiltaa yhdistää sen Ristisaareen, Kivisaareen ja Kivinenään. Saaren pinta-ala on 0,94 neliökilometriä.

1600-luvulla Mistulansaari oli vain väliaikaisesti asuttua heinämaata, joka lienee aikaisemmin kuulunut Haapakankaan Mistulan eli Mistolan kylälle. 1700-luvun alussa saari tunnettiin venäläisellä nimellä *Mišin ostrov*, vuosisadan keskivaiheilla siitä tuli *Melgunov ostrov* ja myöhemmin se sai nimen *Jelagin ostrov* omistajansa ylihovimestari Ivan Jelaginin mukaan. 1780-luvulla saarelle rakennettiin maisemapuisto ja klassistinen Jelaginin palatsi. Vuosina 1818–1822 arkkitehti Carlo Rossi rakensi palatsin uudelleen empiretyyliseksi keisarinna Marija Fjodorovnaa varten. 1800-luvulla ja 1900-luvun alussa palatsi toimi keisarillisena kesäasuntona.

Vuonna 1932 Mistulansaarelle avattiin Sergei Kiroville nimetty kulttuurin ja levon keskuspuisto (), joka on pietarilaisten suosima virkistysalue. Jelaginin palatsi toimii nykyään museona. 

Lähimmät metroasemat ovat Krestovski ostrov ja Staraja Derevnja.

## Lähteet

## Aiheesta muualla

* Mistulansaari Pietari-tietosanakirjassa
Keltamarskinlilja

**Keltamarskinlilja** tai marskinlilja (*Eremurus stenophyllus*) on kookas, noin kahden metrin korkuinen kasvi. Se on alun perin lähtöisin Keski-Aasiasta. Nykyisin marskinlilja ja sen suku *Eremurus* luokitellaan heinäpuukasvien heimoon ja soihtukasvien (*Asphodeloideae*) alaheimoon.

## Ulkonäkö ja kuvaus
Kasvin juuristo muodostuu pienestä nystyrämäisestä maavarresta, johon paksut, mehevät juuret ovat kiinnittyneet. Juuret toimivat vararavintovarastona keväällä, juuri ennen kuin kasvi alkaa kukkia. Entisen ruusukkeen päälle kasvaa joka kevät uusi lehtiruusuke. Lehtien muodostamat ruusukkeen yksittäiset voivat kasvaa metrin pituisiksi ja 10 senttimetriä leveiksi. Ne ovat väriltään sinivirheitä ja kuihtuvat varhain, usein jo kesken kukinnan keskikesällä. Kukat ovat kellomaisia ja muodostavat tiheitä, 1-1,5 metrin pituisia kukintoja.  Se kukkii keskikesällä kesä-heinäkuun tienoilla.

## Kasvuympäristö
Kasvi kasvaa ainoastaan auringolta suojatussa, heikkotuulisessa paikassa.

## Katso myös
* jättimarskinlilja

## Lähteet
* 

### Viitteet
Kivisaari

**Kivisaari** () on saari Nevan suiston pohjoisosassa Pietarin kaupungin alueella. Se sijaitsee Suuren ja Pienen Nevkan välissä, lännessä sen erottaa Mistulansaaresta Krestovkajoki. Saaren pinta-ala on 10,6 neliökilometriä.

1700-luvun alussa Pietari I lahjoitti Kivisaaren kansleri Golovkinille. 1700-luvun puolivälissä kansleri Bestužev-Rjumin rakensi saarelle kartanon ja puistoalueen. Katariina II:n aikana alue siirtyi hänen pojalleen, tulevalle keisarille Paavali I:lle, jota varten vuosina 1776–1781 rakennettiin arkkitehti Juri Feltenin johdolla klassistinen Kivisaaren palatsi. Venäjän laivaston Tšesman taistelussa saaman voiton kunniaksi pystytettiin vuosina 1776–1778 uusgoottilainen Johannes Kastajan kirkko.

1800-luvulla Kivisaari oli keisarillisen hovin ja aateliston kesänvietto- ja huvittelupaikka. 1820-luvulla saaren länsiosaan rakennettiin puinen Kivisaaren teatteri ja Pienen Nevkan rannalle Dolgorukovin huvila, joka myöhemmin toimi Oldenburgin prinssin residenssinä. 1900-luvun alussa saarelle pystytettiin liikemiesten ja sivistyneistön jugendtyylisiä huviloita ja vuosina 1911–1913 uusklassismia edustava palatsimainen Polovtsovin huvila.

Vuosina 1920–1989 Kivisaaren virallisena nimenä oli *Ostrov trudjaštšihsja* (), ”Työtätekevien saari”. Työläisten virkistysalueesta se muuttui kuitenkin pian puoluejohdon kesänviettopaikaksi. 2000-luvulla saaren elitistinen luonne on entisestään korostunut. Puistoalueelle nousee uusrikkaiden yksityistaloja, ilmavoimien parantolana toimineeseen Kivisaaren palatsiin rakennetaan kaupunginhallituksen vastaanottotiloja. 

Kivisaarella ollut Venäjän presidentin residenssi muutettiin kaupungin vierastaloksi sen jälkeen kun uudeksi residenssiksi päätetyn Konstantinovin palatsin kunnostyöt valmistuivat.

Lähin metroasema on Suuren Nevkan pohjoispuolella sijaitseva Tšornaja retška.

## Lähteet

## Aiheesta muualla

* Kivisaari Pietari-tietosanakirjassa
Kraassela

**Kraassela** eli **Krasnoje Selo** () on kaupunki ja kunnallishallintoalue Pietarin kaupungin Kraasselan piirissä Venäjällä. Se sijaitsee kaupungin lounaisosassa Tuutarinjoen ja -järvien rannalla ja rajoittuu idässä, etelässä ja lännessä Leningradin alueen Lomonosovin piiriin. Pietarin ja Hatsinan välisellä rautatiellä on samanniminen paikallisliikenteen asema.

Pietari I perusti vuonna 1714 Tuutarinjoelle paperitehtaan. Sen yhteyteen syntynyt asutus sai nimen *Krasnoje Selo* samannimisen Kolomnan kihlakunnassa sijainneen kylän mukaan, josta suurin osa asukkaista oli muuttanut. Myöhemmin Pietari lahjoitti seudun keisarinna Katariina I:lle. 1700-luvulla Krasnoje Selon muodostivat Kolomenskajan, Bratošinskajan ja Pavlovskajan kylät. Vuosina 1765–1917 alueella järjestettiin suuria sotaharjoituksia. 1700–1800-luvun vaihteessa Krasnoje Seloon rakennettiin puiset palatsit keisariperheen jäseniä varten. Kylän läpi kulkeva rautatie valmistui vuonna 1858. Vuonna 1861 pohjoisosaan rakennettiin ravirata (Skatškin seisake), jota Leo Tolstoi kuvaa romaanissa Anna Karenina. 1880-luvulla Aleksandr Možaiski kokeili armeijan harjoituskentällä keksimäänsä lentokonetta (vuonna 1950 Tuutarin taajama nimettiin hänen mukaansa *Možaiskiksi*). 1800-luvun lopulla Krasnoje Selosta tuli pietarilaisten suosima huvilaseutu. 

Vuonna 1925 Krasnoje Selosta tuli Leningradin alueeseen kuulunut kaupunki, jonka virallinen nimi oli aluksi *Krasnyi*. Toisen maailmansodan aikana seudulla käytiin kovia taisteluja saksalaisten edetessä kohti Leningradia. Vuonna 1973 Krasnoje Selo liitettiin Leningradin yhteyteen.

## Katso myös
*Kyyrölä

## Lähteet

## Aiheesta muualla

* Krasnoje Selo Pietari-tietosanakirjassa  
* Krasnoje Selon kunnallishallintoalueen sivusto  
* Krasnoje Selon historiasta kertova sivusto
Ville Kakko

**Ville Kakko** (s. 4. tammikuuta 1971) on suomalainen lentopallovalmentaja ja entinen maajoukkuetason pelaaja. Hän pelasi pelaajaurallaan Raision Loimussa ja Perttelin Peikoissa 470 liigaottelua, sekä Suomen A-maajoukkueessa 80 A-maaottelua. Valmennusurallaan hän on valmentanut Naantalin VG-62:sta sekä nykyisin Hurrikaani Loimaata.

Kakko valmensi Hurrikaani Loimaan kaudella 2011-12 SM-hopealle. Runkosarjassa joukkue oli toinen.

## Lähteet
* Hurrikaani Loimaa
* 

### Viitteet
Agana Heights

**Agana Heights** (tšamorroksi *Tutuhan*) on yksi 19:stä Guamin kunnasta. Se sijaitsee etelään pääkaupunki Hagåtñasta (ent. Agana). Kunnan asukasluku oli 3 808 vuonna 2010. Yhdysvaltain merivoimien sairaala sijaitsee Agana Heightsissä. Agana Heights sijaitsee Guamin keskiosassa. Agana Heights on osa *Kattan* (itäistä) aluetta.

Agana Heightsin entinen pormestari oli Carl T. C. Gutierrez, joka toimi Guamin kuvernöörinä vuosina 1995–2003

## Lähteet
Korpisaari

**Korpisaari** () on saari ja Petrogradin piiriin kuuluva kunnallishallintoalue Nevan suistossa Pietarin kaupungin alueella. Se sijaitsee Suuren ja Pienen Nevkan välissä, etelässä sen erottaa Koivusaaresta pieni Karpovka- eli Korpijoki (). Yhdessä Koivusaaren kanssa Korpisaari muodostaa ns. ”Pietarin puolen” eli Petrogradskaja storonan kaupunginosan (). Saaren pinta-ala on noin 2 neliökilometriä.

Korpisaari lienee saanut nimensä maaston perusteella (*korpi* ”(kuusi)metsää kasvava suomaa”). 1600-luvulla siellä oli muutamia inkerinsuomalaisten asuttamia taloja. Vuonna 1714 Korpisaarelle perustettiin lääkekasveja viljellyt ”Apteekkarin puutarha” (), johon saaren venäjänkielinen nimi perustuu. Nykyään sen toimintaa jatkaa kasvitieteellinen puutarha.

1800-luvun alussa Korpisaari oli huvila-aluetta. Vuosisadan lopulla ja 1900-luvun alussa sinne rakennettiin vuokrataloja ja länsiosaan muodostui teollisuusalue. 1920–1930-luvulla teollisuusaluetta laajennettiin ja saarelle rakennettiin uusia asuinalueita. Leningradin piirityksen aikana lähes kaikki puutalot purettiin polttopuiksi.

Nykyään Korpisaarella toimii Pietarin televisiokeskus, nuorisopalatsi sekä lukuisia korkeakouluja ja tutkimuslaitoksia. Saaren keskiosaa halkovat Kamennostrovski-prospekti, Prospekt Medikov ja Professori Popovin katu. Rakennustaiteen muistomerkkejä ovat konstruktivistinen Lensovetin asuintalo ja uusklassistiset Markovin vuokratalot (Kamennostrovski prospekt 63 ja 65), joista jälkimmäinen toimi yhtenä Stalinin ajan arkkitehtuurin esikuvista.

Saaren maamerkki on 310 metriä korkea Pietarin televisiotorni, joka valaistuna näkyy kauas pimeällä.

Lähin metroasema on sinisen linjan Petrogradskaja.

## Lähteet

## Aiheesta muualla
* Korpisaari Pietari-tietosanakirjassa  
* Korpisaaren kunnallishallintoalueen sivusto
Borghamn

**Borghamn** on entinen taajama ja nykyinen pientaajama Vadstenan kunnassa Itä-Götanmaan läänissä Ruotsissa. Asukkaita Borghamnissa oli vuonna 2005 227. Pinta-alaa taajamalla oli 0,75 neliökilometriä. Vuodesta 2010 Borghamn ei enää ole ollut taajama. Sen sijaan Borghamn on nykyään pientaajama: sen pinta-ala oli vuoden 2010 lopussa 0,18 neliökilometriä ja siellä oli 149 asukasta.

Borghamn sijaitsee Ruotsin toiseksi suurimman järven Vätternin itärannalla. Vadstenan kunnan keskustaajama sijaitsee 14 kilometrin päässä koillisessa Borghamnista. 

Borghamnin alueella sijaitsee kalkkikivilouhos, josta varhaiskeskiajalla louhittiin kiveä alueen kirkkoja ja Ödeshögin kunnan puolella nykyisin sijaitsevaa Alvastran luostaria varten. Taajaman nähtävyyksiä ovat muun muassa satamassa sijaitseva kivinäyttely sekä Bockakyrkogården-hautausmaa, johon on haudattu vangit, jotka osallistuivat Karlsborgin linnoituksen rakennustöihin. Vankeja kutsuttiin nimellä "Bockarna". Lisäksi Borghamnissa on kahvila, majatalo, retkeilymaja ja kotiseutumuseo.

## Väestönkehitys

## Lähteet

## Aiheesta muualla
Tunturiunikko

**Tunturiunikko** (*Papaver radicatum*) on unikoihin kuuluva kasvi. Tunturiunikko on yksi maailman pohjoisimmilla alueilla kasvavista kasveista. Se kasvaa jopa Grönlannin pohjoisosassa (83° pohjoista leveyttä).

## Alalajit
Tunturiunikolla on lukuisia suppeilla alueilla kasvavia alalajeja. Pohjoismaisia alalajeja: 

* Altantunturiunikko (*Papaver radicatum* ssp. *macrostigma*)
* Avkontunturiunikko (*Papaver radicatum* ssp. *avkoënse*)
* Dovrentunturiunikko (*Papaver radicatum* ssp. *ovatilobum*)
* Färsaartentunturiunikko (*Papaver radicatum* ssp. *faeroënse*)
* Hentotunturiunikko (*Papaver radicatum* ssp. *steindorssonianum*)
* Islannintunturiunikko (*Papaver radicatum* ssp. *radicatum*)
* Jotunheimintunturiunikko (*Papaver radicatum* ssp. *intermedium*)
* Jäätikkötunturiunikko (*Papaver radicatum* ssp. *subglobosum*)
* Kurutunturiunikko (*Papaver radicatum* ssp. *relictum*)
* Kölintunturiunikko (*Papaver radicatum* ssp. *hyperboreum*)
* Sirotunturiunikko (*Papaver radicatum* ssp. *stefanssonii*)
* Tromssantunturiunikko (*Papaver radicatum* ssp. *laestadianum*)
* Öksendalintunturiunikko (*Papaver radicatum* ssp. *oeksendalense*) 

## Lähteet
The Brothers Johnson

**The Brothers Johnson** on yhdysvaltalainen 1970-luvun R&B-yhtye. Yhtye koostuu kahdesta veljeksestä, George ("lightnin' licks") ja Louis ("Thunder Thumbs") Johnsonista.

## Uran alku

Kitaristi-laulaja George ja basisti Louis muodostivat Johnson-yhtyeen alun perin heidän vanhemman veljensä Tommyn ja serkkunsa Alex Weirin kanssa. Tuohon aikaan he kävivät koulua Los Angelesissa, Kaliforniassa. Kun heistä tuli ammattilaisia, yhtye kävi kiertueilla jopa R&B-tähtien Bobby Womackin ja Supremesin kanssa. Myöhemmin George ja Louis liittyivät Billy Preston's bandiin ja kirjoittivat hänelle kappaleet "Music in My Life" ja "The Kids and Me", ennen kuin lähtivät kyseisestä yhtyeestä vuonna 1973. Vuonna 1976 veljekset levyttivät The Beatlesin kappaleen "Hey Jude" musiikkidokumenttiin "All This and World War II".

Samana vuonna Quincy Jones palkkasi heidät soittamaan hänen Mellow Madness -LP:hensä ja nauhoitti neljä heidän kappalettaan, mm. "Is It Love That We're Missing?" ja "Just a Taste of Me". Myöhemmin tuona vuonna 1976 Jones palkkasi heidät kiertueelle Japaniin ja tuotti heidän ensimmäisen albuminsa "Look Out For #1", joka julkaistiin jo maaliskuussa 1976. vuoden päässtä julkaistiin heidän albuminsa "Right On Time", joka ylsi kolmannelletoista sijalle Billaboard Hot 200 -listalla. "Blam!!" tuli ulos elokuussa 1978 ja ylsi jo seitsemännelle sijalle samaisella listalla.

## Uudelleen syntyminen
Lyhyen esiintymisen vuonna 1994 lisäksi duo laukaisi laajentuneen USA:n kiertueen 2002, joka sai laajalti hyvän vastaanoton. Mukana oli useita artisteja viihdealalta. Muutaman vuoden päästä bändi julkaisi live-DVD:n ja CD:n jotka ilmestyivät nimellä "Strawberry Letter 23 : Live".

## Diskografia

## Videografia
***1977** - Right On Time
***1980** - Stomp
***1981** - The Real Thing
***1988** - Kick It To The Curb

## Lähteet
*Brothers Johnson career on A&M Records with gallery, international discography
*Brothers Johnson @ Discogs
*Blues & Soul-interview 1987/1988
*Allmusic Entry
Damian Young

**Damian Young** (s. 27. lokakuuta 1961 Washington (DC)) on yhdysvaltalainen näyttelijä. Hän tullut tunnetuksi esimerkiksi *[[The Comeback]]* -sarjan Mark Bermanina.

## Perhe
Damian Young varttui Washington D.C.:ssä ja muutti New Yorkiin vuonna 1984. Nykyisin hän asuu Brooklynissa yhdessä kahden lapsensa ja näyttelijä Welker Whiten kanssa.

## Valikoitu filmografia
* *[[The Comeback]]*, Mark Berman (13 jaksoa, 2005)
* *[[The Adventures of Pete & Pete]]*, (5 jaksoa, 1993-1995)
* *[[The War Next Door]]*, Allan Kriegman (8 jaksoa, 2000)
* *[[As the World Turns]]*,  Dr. Ross Kreeger (6 jaksoa, 2006)
* *[[Kova laki|Law & Order]]*, Benson White (4 jaksoa, 1999-2007)
* *[[Damages]]*, hyvin pukeutunut mies (3 jaksoa, 2007)
* *[[Californication]]*, Bill Lewis (7 jaksoa, 2007)
* *[[Cashmere Mafia]]*, Grant Normandy (1 jakso, 2008)
* *[[Num3rot|Numb3rs]]*, Richard Taylor (1 jakso, 2008)
* *[[Sex and the City – Sinkkuelämää|Sinkkuelämää-elokuva]]*, Karl (2008)

## Lähteet

## Aiheesta muualla
* Damian Young IMDb.comissa
Petri Kokko (tuottaja)

**Petri Mikael Kokko** (s. 7. elokuuta 1970) toimii tuottajana ja sovittajana eri artistien levytyksillä. 

Kokko aloitti uransa äänittäjänä ja miksaajana 1988 Yleisradiossa, sekä Lahden kaupungin nuorisotoimen studioilla. Vuosina 1990 - 2015 Kokko on työskennellyt neljässä levy-yhtiöissä: Unirecords, Eurorecords, Poptori ja Bonsound . Kokko on tuottanut albumeja muun muassa Dannylle, Jukka Kuoppamäelle, Kake Randelinille, Tauskille, Frederikille, Pelle Miljoonalle, Meiju Suvakselle, Einille sekä Lapinlahden Linnuille. 

Kokko on palkittu useilla kulta- ja platinalevyillä. Hän on myös toiminut kapellimestarina ja kosketinsoittajana eri orkesterikokoonpanoissa.

Kokko teki itse 2011 ja 2012 debyytin laulajana salanimellä "Petrus". Kappaleet Kesän kaunein päivä ja Keiju ja Kulkuri olivat YLE Radio Suomen soitetuimpien listalla useita viikkoja.
Qyzylordan alue

**Qyzylordan alue** (, ) on hallintoalue Syrdarjan alajuoksulla Kazakstanin eteläosassa. Sen hallinnollinen keskus on Qyzylordan kaupunki. Alueen pinta-ala on 226&nbsp;000 neliökilometriä. Vuoden 2021 väestönlaskennan mukaan siellä oli 814&nbsp;931 asukasta.

Qyzylordan alue käsittää 8,3 prosenttia Kazakstanin pinta-alasta. Se rajoittuu luoteessa Aqtöben, koillisessa Ūlytaun ja idässä Türkıstanin alueisiin sekä etelässä Uzbekistaniin. Alue sijaitsee pääosin Turanin alangolla. Lännessä on Araljärvi ja kaakossa Qarataun reunavuoret. Syrdarjan eteläpuolella sijaitsee laaja Kyzylkumin aavikko ja Araljärven koillispuolella Aralin Karakum.

Alueen ilmasto on mannermainen. Talvet ovat kylmiä ja kesät kuumia ja kuivia. Keskilämpötila on tammikuussa –13 ja heinäkuussa 26–28 astetta. Vuotuinen sademäärä on 100–115 millimetriä. Ainoa joki on Syrdarja, jossa on Qyzylordan ja Qazalyn patolaitokset. Jañadarian uomaan ohjataan vettä keinokastelua varten.

Kasvillisuus koostuu etupäässä heinäkasveista ja pensaista. Syrdarjan varrella on niittyjä ja rantatiheikköjä. Eläinkuntaan kuuluvat susi, kettu, korsakki, saiga, villisika ja kuhertajagaselli.

Alue jakautuu Aralin, Jalağaşin, Jañaqorğanin, Qarmaqşyn, Qazalyn, Şielın ja Syrdarjan piireihin sekä Baiqoñyrin ja Qyzylordan kaupunkipiirikuntiin. Muita kaupunkeja ovat Aral ja Qazaly. Kaupunkiväestön osuus oli 46,8 prosenttia vuonna 2021. Asukkaista 96,3 prosenttia on kazakkeja, 1,4 prosenttia venäläisiä ja 0,9 prosenttia korealaisia (vuonna 2025).

Alueella viljellään riisiä (70 prosenttia Kazakstanin tuotannosta), viinirypäleitä ja meloneja. Lisäksi harjoitetaan karjanhoitoa (karakullampaita ja kameleja) sekä Araljärvellä kalastusta. Elintarviketeollisuuden lisäksi on muun muassa sellu- ja kartonkitehdas, konepajoja ja rakennustarviketeollisuutta. Kaivosteollisuus tuottaa suolaa, öljyä ja uraania. Alueella sijaitsee Venäjän vuokraama Baikonurin avaruuskeskus.

## Lähteet

## Aiheesta muualla
* Alueen sivusto
Petri Kokko

**Petri Kokko** voi tarkoittaa ainakin seuraavia henkilöitä:

*Petri Kokko (s. 1973), jalkapalloilija
*Petri Kokko (s. 1975), jääkiekkoilija
*Petri Kokko (s. 1966), taitoluistelija
*Petri Kokko (s. 1970), tuottaja
* Petri Kokko, moottoripyöräilijä.
Jari Sillanpää (albumi)

**Jari Sillanpää** on vuoden 1995 tangokuninkaan Jari Sillanpään esikoisalbumi. Albumin tunnetuimpia kappaleita ovat ”Satulinna”, ”Kaduilla tuulee”, ”Oot täydellinen” sekä ”Pariisi-Helsinki”, jotka kaikki on julkaistu myös singleinä.

Albumia on myyty yli 270&nbsp;000 ja se on Suomen kaikkien aikojen myydyin albumi. Suomen virallisella albumilistalla *Jari Sillanpää* oli 50 viikkoa, joista kolme viikkoa ensimmäisenä (6–8/1996).

”Pariisi–Helsinki” -kappaleen sanoitti Heikki Harma eli Hector. Kappaleen säveltänyt Kassu Halonen halusi nimenomaan Hectorilta tekstin kyseiseen kappaleeseen ja Hector sai demokasetin häneltä. Halonen kehotti Hectoria tekemään ranskalaishenkiseen kappaleeseen tekstin, jossa esiintyy Pariisi.

## Kappaleet
# 
# 
# 
# 
# 
# 
# 
# 
# 
# 
# 
# 

## Tekijät
### Muusikot
* Jari Sillanpää – laulu, taustalaulut
* Kassu Halonen – kosketinsoittimet
* Heikki Keskinen – puhaltimet (ei: ”Pariisi-Helsinki”)
* Jarmo Tinkala – harmonikka
* Juha Björninen – kitarat
* Jari Heino – basso
* Anssi Nykänen – rummut
* Tapio ”Mongo” Aaltonen – lyömäsoittimet

### Tuotanto
* Kassu Halonen ja Juha Björninen / MTV-Musiikki – tuottajat
* Jari Laasanen / MTV-studiot, Helsinki – äänitys ja miksaus
* Bo Strandén ja Riitta Sourander – valokuvat
* Rainer ”Rade” Puolakka – kannen suunnittelu

## Lähteet
Mr. Mister

**Mr. Mister** oli yhdysvaltalainen vuosina 1981–1989 toiminut yhtye, joka esitti rock- ja popmusiikkia. Yhtyeen jäsenet olivat Richard Page, Steve George, Pat Mastelotto ja Steve Farris. Yhtyeen esittämiä kappaleita ovat muun muassa "*Hunters of the Night*", "*Broken Wings*" ja "*Kyrie*".
__NOTOC__
## Diskografia

### Albumit
* *I Wear the Face* (1984)
* *Welcome to the Real World* (1985)
* *Go On...* (1987)
* *Pull* (2010)

### Kokoelmat
* *Broken Wings: The Encore Collection* (1999)
* *Best Selection* (1999)
* *Broken Wings: Best of Mister Mister* (1999)
* *The Best of Mr. Mister* (2001)
* *Masters* (2002)
* *Broken Wings* (2010)
* *Playlist: The Very Best of Mr. Mister* (2011)

### Singlet
* "*Hunters of the Night*" (1984)
* "*Broken Wings*" (1985)
* "*Kyrie*" (1986)
* "*Is It Love*" (1986)
* "*Black/White*" (1986)
* "*Something Real (Inside Me/Inside You)*" (1987)
* "*Healing Water*" (1987)
* "*The Border*" (1988)
* "*Stand and Deliver*" (1988)

### Musiikkivideot
* *Hunters of the Night* (1984)
* *Broken Wings* (1985)
* *Kyrie* (1985)
* *Is it Love* (1986)
* *Something Real* (1987)
* *Healing Waters* (1987)
* *The Border* (1987)
* *Stand and Deliever* (1988)

## Aiheesta muualla
* Yhtyeen biografia 
* Pat Masteloton kotisivut
* Steve Farrisin kotisivut
Judenburg

**Judenburg** on kaupunki Steiermarkin osavaltiossa Itävallassa. Kaupungissa oli vuoden 2020 alun arvioiden mukaan noin 9&nbsp;900 asukasta, ja sen pinta-ala on noin 64 neliökilometriä. Judenburgin pormestari on Hannes Dolleschall. 

## Historia
Ensimmäiset kirjalliset maininnat Judenburgista ovat vuodelta 1074. Kaupungin nimi tarkoittaa "juutalaisten linnaa" viitaten kaupungin asemaan kauppakaupunkina, jossa juutalaiset olivat tärkeässä roolissa. Vuonna 1277 kaupunki alkoi kerätä maksuja. Se kasvoi suureksi kauppakeskukseksi 1400- ja 1500-luvuilla. 

Kaupunki oli 1900-luvun alussa yksi Itävallan suurimmista teräksen tuotantopaikoista.

## Judenburgissa syntyneitä
* Renate Götschl, alppihiihtäjä ja olympiamitalisti
* Jack Unterweger, kirjailija ja sarjamurhaaja

## Lähteet

 
## Aiheesta muualla
Bogense

**Bogense** (äännetään ) on Tanskassa Etelä-Tanskan alueella sijaitsevan Nordfynin kunnan keskustaajama. Vuoden 2012 alussa taajamassa oli 3&nbsp;702 asukasta.

Bogense sijaitsee Kattegatin rannalla Fynin saarella. Bogense sai kauppakaupunkioikeudet 1200-luvun puolivälissä.

Bogense oli 1. tammikuuta 2007 tapahtuneeseen Tanskan kuntauudistukseen itsenäinen kunta. Tuolloin Bogensen, Otterupin ja Søndersøn kunnat yhdistyivät Nordfyniksi.

## Lähteet

## Aiheesta muualla

* Danmarks Købstæder » Bogense
Robert Michael Morris

**Robert Michael Morris** (6. toukokuuta 1940 Kentucky – 30. toukokuuta 2017 Downey, Kalifornia) oli yhdysvaltalainen näyttelijä, joka tunnetaan erityisesti Mickey Deanen roolista HBO:n komediasarjassa *[[The Comeback]]*.

Morris oli kotoisin Kentuckysta. Hän työskenteli yli 25 vuotta draamanopettajana ja osallistui teatteritoimintaan mutta ryhtyi päätoimiseksi näyttelijäksi vasta yli 60-vuotiaana. Hän sai ensimmäisen varsinaisen roolinsa *The Comebackista*. Tuottaja Michael Patrick King kutsui Morrisin sarjan koe-esiintymisiin, sillä he olivat tutustuneet jo 1970-luvulla Morrisin ohjatessa näytelmää, jossa King esiintyi.

## Filmografia
*''The Comeback'' – Mickey Deane (21 jaksoa, 2005, 2014)
*''Community Service'' – Dennis (2006)   
*''Will & Grace'' – Tommy (1 jakso, 2006)
*''Sukuvika'' – hammaslääkäri (1 jakso, 2006)
*''The Class'' – Mr. Ellenbogen (1 jakso, 2006)
*''Perhesiteet'' – Lawrence Magill (1 jakso, 2007)
*''Ensisilmäyksellä'' – Lou (3 jaksoa, 2006–2007)
*''Smiley Face'' – koiraa ulkoiluttava mies (2007)
*''Lez Be Friends'' – Truman (2007)
*''Warren the Ape'' – Jerry Townsend (1 jakso, 2010)
*''Running Wilde'' – Mr. Lunt (13 jaksoa, 2010–2011)
*''Tyhjätaskut'' – Hamish McDonough (1 jakso, 2012)
*''Happily Divorced'' – Geoffrey (1 jakso, 2012)
*''Kaksi kunkkua'' – Howard Ritterstein (1 jakso, 2013)
*''Middle'' – Stan Hoister (1 jakso, 2016)

## Lähteet

## Aiheesta muualla
*
Mehmet Akgün

**Mehmet Akgün** (s. 6. elokuuta 1986 Bielefeld, Saksa) on saksalainen jalkapalloilija. Akgün aloitti uransa saksalaisessa Borussia Dortmundissa; tosin hän pääsi pelaamaan vain kaksi ottelua Borussia Dortmundin Bundesliiga-joukkueessa. Akgün siirtyi vuonna 2007 turkkilaiseen Kasımpaşa SK:hon.

20. tammikuuta 2008 Akgün solmi puolitoistavuotisen sopimuksen alankomaalaisen Willem II Tilburgin kanssa. Hän pelasi Eredivisiessa 31 ottelua ja teki niissä kolme maalia. Kesällä 2010 hän siirtyi Turkkiin, jossa hän on edustanut Gençlerbirliğia, Beşiktaşia, Kayseri Erciyessporia, Karşıyakaa, Kastamonusporia ja Maltepesporia.

## Lähteet
Rentoapila

**Rentoapila** (*Trifolium campestre*, syn. *T. procumbens*, *Chrysaspis campestris*) on yksivuotinen apiloihin kuuluva kasvilaji.

## Ulkonäkö ja koko

Rentoapila kasvattaa 5–25 cm korkean karvaisen varren, joka on rento tai koheneva. Lehdet ovat kolmisormisia. Lehdykät ovat 0,8–1,2 cm pitkiä, vastapuikeita ja vain keskilehdykkä on ruodillinen. Puikeat korvakkeet ovat pitkälti ruodin kanssa yhdiskasvuisia, 2–3 mm pitkiä ja lehtiruotia lyhyempiä. Kukinto on lähes pallomainen ja 20–30-kukkainen. Kukintoperä on tavallisesti tukilehteä selvästi pitempi. Kukan verhiö on kalju, teriö on tyveltä yhdislehtinen, väriltään aluksi vaaleankeltainen ja lopulta kellanruskea. Kukan purje on pitkittäispoimuinen. Rentoapila kukkii Suomessa kesä-elokuussa. Siemenet kypsyvät verhiön sisään jäävässä palossa.

Muista Suomessa tavattavista apilalajeista rentoapila muistuttaa eniten pikkuapilaa (*T. dubium*) ja kelta-apilaa (*T. aureum*).

## Levinneisyys
Rentoapila on levinnyt koko Eurooppaan Länsi-Venäjälle saakka lukuun ottamatta Islantia ja Fennoskandian pohjoisosia. Lisäksi sitä tavataan Pohjois-Afrikassa Marokosta Libyaan, Lähi-idässä, Turkissa, Kaukasuksen alueella ja paikoin Keski-Aasiassa. Laji on levinnyt ihmisen mukana myös Pohjois-Amerikkaan, erityisesti mantereen itäosiin. Suomessa rentoapilaa on tavattu satunnaisesti Oulun korkeudelle saakka. Eteläisimmässä Suomessa laji on vakiintunut, muualla maassa satunnainen tulokas.

## Elinympäristö
Rentoapilaa tavataan Suomessa lähinnä kylvönurmikoilla, pelloilla ja tienvarsilla. Aikaisemmin lajia tavattiin lähinnä satamissa, jonne lajia tuli laivojen painolastimaiden mukana.

## Lähteet
* 
* *Retkeilykasvio*. Toim. Hämet-Ahti, Leena & Suominen, Juha & Ulvinen, Tauno & Uotila, Pertti. Luonnontieteellinen keskusmuseo, Kasvimuseo, Helsinki 1998.
* *Ålands flora*. Toim. Hæggström, Carl-Adam & Hæggström, Eeva. Toinen laajennettu painos. Ekenäs Tryckeri, Ekenäs 2010.

### Viitteet

## Aiheesta muualla
* Suomen Lajitietokeskus: Rentoapila (''Trifolium campestre'')
* Kasviatlas 2022: Rentoapilan (''Trifolium campestre'') levinneisyys Suomessa.
* Puutarha.net: Rentoapila (''Trifolium campestre'')
* JSTOR Global Plants: ''Trifolium campestre'' 
* Integrated Taxonomic Information System (ITIS): ''Trifolium campestre'' 
* Global Biodiversity Information Facility (GBIF): ''Trifolium campestre'' 
* United States Department of Agriculture (USDA): ''Trifolium campestre''
Lance Barber

**Lance Barber** on yhdysvaltalainen näyttelijä. Hänet tunnetaan esimerkiksi komediasarjan *[[The Comeback]]* Paulie G:nä. Barber on kotoisin Battle Creekistä. Hän on asunut muun muassa Chicagossa.

## Filmografia
* *[[Teho-osasto (televisiosarja)|Teho-osasto]]*, Howard (1 jakso, 2001)
* *[[Taikatossut]]*, (2002)
* *[[Sisko ja sen sisko]]*, (1 jakso, 2002)
* *[[Patching Cabbage]]*, Ryan (2003)
* *[[On the Spot]]*, (2003)
* *[[Saman katon alla]]*, mies (1 jakso, 2004)
* *[[Faking the Video]]*, Billy (2004)
* *[[Come to Papa]]*, Phillip (1 jakso, 2004)
* *[[Bad Meat]] (2004)
* *The Poet of Canis*, runoilija (2005)
* *The Godfather of Green Bay*, Kenny (2005)
* *The Comeback*, Paulie G. (11 jaksoa, 2005)
* *Joey*, Steve (1 jakso, 2005)
* *Thick and Thin*, Kevin (1 jakso)
* *The Lather Effect*, Paul Helling (2006)
* *Breakdown*, Logan Conner (2006)
* *For Your Consideration*, Dinkie (2006)
* *Gilmoren tytöt*, Hugo (2 jaksoa, 2001–2006)
* *The Hill*, Eric (2007)
* *Insatiable*, Jerry Marinelli (1 jakso, 2007)
* *Californication*, Nick Lowry (3 jaksoa, 2007)
* *Leatherheads*, Toledo Referee (2008)
* *The Middleman*, Johnny John (1 jakso, 2008)
* *Shades of Ray*, karaokelaulaja (2008)
* *Single White Millionaire*, Seth Mortin (2009)
* *Young Sheldon'', George Cooper (2017–2024)

## Aiheesta muualla
*
Juan Ramón Muñiz

**Juan Ramón López Muñiz** (s. 2. marraskuuta 1968) on espanjalainen jalkapallovalmentaja ja entinen pelaaja. 

## Ura

Pelaajana Muñiz oli paikaltaan keskuspuolustaja ja edusti Espanjan pääsarjassa Primera Divisiónissa Sportingia, Rayoa ja Numanciaa.

Pelaajauransa jälkeen Muñiz siirtyi valmennustehtäviin. Hän toimi Rayossa häntä valmentaneen Juande Ramosin apulaisena Espanyolissa kaudella 2002–2003 ja Málagassa kaudella 2003–2004. Päävalmentajana Muñiz debytoi vuonna 2006 Segunda División B:n Marbellassa, josta hän palasi jo saman vuoden marraskuussa tuolloin Segunda Divisiónissa pelanneeseen Málagaan korvatakseen Marcos Alonson päävalmentajan paikalla. Málaga nousi hänen johdollaan takaisin Primera Divisióniin kauden 2007–2008 päätteeksi. Hän toimi seurassa valmennustehtävänsä ohella myös urheilutoimenjohtajana.

Kesällä 2008 Muñiz teki kaksivuotisen sopimuksen pääsarjaseura Racingin kanssa. Racing ottaa kaudella 2008–2009 osaa kotimaisten kilpailuiden lisäksi myös UEFA Cupiin.

Kesällä 2009 Muñiz palasi Málagan päävalmentajaksi. Heikosti sujuneen kauden jälkeen hänet korvasi joukkueen päävalmentajana portugalilainen Jesualdo Ferreira.

Lokakuussa 2010 Muñiz siirtyi Juande Ramosin apuvalmentajaksi ukrainalaiseen FK Dnipro Dnipropetrovskiin.  He valmensivat Dniproa neljä vuotta luotsaten seuran parhaimmillaan Ukrainan liigassa toiseksi. Ramos tiimeineen jätti seuran kesällä 2014. 

Kesällä 2015 Muñiz jatkoi uraansa Segundassa pelanneen AD Alcorcónin päävalmentajana. Muñiz luotsasi Alcorconin Segundassa hienosti seitsemänneksi ja paikka nousukarsinnoissa jäi haaveeksi huonomman maalieron turvin. Kauden jälkeen Muñiz jätti Alcorcónin ja siirtyi Segundaan pudonneen Levanten päävalmentajaksi. Muñizin johdolla Levante voitti Segunda Divisiónin mestaruuden kaudella 2016/17 ja nousi takaisin pääsarjaan. Pääsarjatasolla Levantella oli vaikeuksia voittaa otteluita ja se pelasikin Muñizin alaisuudessa lukuisia tasapelejä. Pisteitä tuli kuitenkin vähän ja joukkue vajosi 15 ottelun voitottoman putken myötä putoamiskamppailuun. Seurajohto erotti Muñizin maaliskuun alussa 2018. 

Heinäkuussa 2020 Muñizista tuli loppukauden ajaksi Deportivo Alavésin päävalmentaja.

## Meriitit

* Segunda División: 2017

## Lähteet

## Aiheesta muualla
* Muñizin esittely Racingin sivustolla
Herzogenaurach

**Herzogenaurach** on kaupunki Saksassa Baijerin osavaltiossa. Se kuuluu Mittelfrankenin hallintopiiriin ja Erlangen-Höchstadtin piirikuntaan. Kaupungin asukasluku oli vuoden 2019 arvion mukaan 23&nbsp;373. Herzogenaurach sijaitsee Aurachjoen varrella, ja se tunnetaan kahden maailmanlaajuisen urheiluvarustevalmistajan, Adidaksen ja Puman, kotipaikkana.

## Maantiede
Herzogenaurach sijaitsee länteen Erlangenista ja Nürnbergistä Nürnbergin metropolialueella. Sen naapurikuntia ovat (pohjoisesta myötäpäivään) Weisendorf, Großenseebach, Heßdorf, Erlangen, Obermichelbach, Tuchenbach, Puschendorf, Emskirchen ja Aurachtal. Herzogenaurach on jaettu 12 alueeseen ().

## Väestö
Herzogenaurachissa asui vuoden 2019 arvion mukaan 23&nbsp;373 asukasta ja väestötiheys oli 491 asukasta neliökilometriä kohden. Vuoden 2018 arvion mukaan kaupungin asukkaista 17,4 prosenttia oli alle 18-vuotiaita, 62,1 prosenttia 18–65-vuotiaita ja 20,5 prosenttia yli 65-vuotiaita.

Vuoden 2011 väestönlaskennan mukaan kaupungissa asui 22&nbsp;214 asukasta. Asukkaista 82,5 prosenttia oli syntynyt Saksassa ja 11,9 prosenttia muualla Euroopassa. Kaikista kaupungin asukkaista 91,6 prosenttia oli Saksan kansalaisia. Asukkaista 47,5 prosenttia oli roomalaiskatolisia, 26,4 prosenttia protestantteja ja 26,1 prosenttia uskonnottomia tai muihin uskontoihin kuuluvia.

## Historia
Asutuksen alkuperäinen nimi oli *Uraha*, josta myöhemmin muodostui Baijerissa yleinen paikkakunta- ja joennimi *Aurach*. Erotukseksi muista samannimisistä paikkakunnista asutuksen nimeksi otettiin nopeasti Herzogenaurach, jonka takana mahdollisesti olivat alueella keskiajalla hallinneet Andechs-Meranienin herttuat.

Vuonna 1803 Herzogenaurachin alue siirtyi Baijerilta Preussille, joka menetti sen Tilsitin rauhassa vuonna 1807 Ranskalle. Ranskalta Preussille alue palautui vuonna 1810. Vuonna 1838 Herzogenaurach liitettiin Oberfrankenin hallintopiiriin. Herzogenaurachin elinkeinoelämälle merkittävät yritykset Adidas ja Puma perustettiin vuonna 1949. Herzogenaurach ja uusi Erlangen-Höchstadtin piirikunta liitettiin vuonna 1972 Mittelfrankenin piirikuntaan. 

Vuoden 1978 alueuudistuksen jälkeen kaupungin asukasluku oli 16&nbsp;349. Nykyisin se on Erlangen-Höchstadtin piirikunnan suurin kaupunki.

## Lähteet

## Aiheesta muualla

* Stadt Herzogenaurach
Mike B. Anderson

**Mike B. Anderson**, joskus myös **Mikel B. Anderson**, on yhdysvaltalainen The Simpsons -sarjaa ohjaava televisio-ohjaaja. Hänet animoitiin myös itsensä sarjaan jaksossa Lisan oma sota kadetti Andersonina.

Jo opiskellessaan collegessa Anderson ohjasi toimintaelokuvat *[[Alone in the T-Shirt Zone]]* (1986) ja *[[Kamillions]]* (1989).

Anderson on voittanut kaksi Emmy-palkintoa Simpsonit-jaksojen ohjaamisesta, toisen vuonna 1997 jaksosta Homerin fobia ja toisen vuonna 2000 jaksosta Älyn jättiläinen. *Homerin fobiasta* hän voitti myös Annie-palkinnon  ja vuonna 1998 World Animation Celebrationissa palkinnon "WAC Winner Best Director for Primetime Series". Hän myös ohjasi vuoden 2007 *[[The Simpsons Movie]]*n, oli johtava ohjaaja *[[The Simpsons Ride]]ssa* Universal Studiosilla ja on tälläkin hetkellä Simpsonit-tv-sarjan johtava ohjaaja.

## Simpsoneiden Andersonin ohjaamat jaksot
### 7. tuotantokausi
*"Lisa, kuvainraastaja" (*Lisa, the Iconoclast*)

### 8. tuotantokausi
*"Kauhujen talo VII" (*Treehouse of Horror VII*).
*"Muutat vain kahdesti" (*You Only Move Twice*).
*"Homerin Fobia" (*Homer's Phobia*).
*"Lisan Oma Sota" (*The Secret War of Lisa Simpson*).

### 9. tuotantokausi
*"Koomikon paluu" (*The Last Temptation of Krust*).

### 10. tuotantokausi
*"Homer Simpson in: "Munuainen" (*Homer Simpson in: "Kidney Trouble"*).

### 11. tuotantokausi
*"Keilailumestari" (*Hello Gutter, Hello Fadder*).

### 12. tuotantokausi
*"Älyn jättiläinen" (*HOMR*).
*"Kolme seikkailua" (*Trilogy of Error*).

### 13. tuotantokausi
*"Tuttuja tarinoita" (*Tales from the Public Domain*).

### 14. tuotantokausi
*"Rokkiloma" (*How I Spent My Strummer Vacation*).
*"Pääjohtaja Homer" (*C.E. D'oh*).

### 15. tuotantokausi
*"Lisa, puheenjohtaja" (*The President Wore Pearls*).
*"Margen historiantunti" (*Margical History Tour*).
*"Menneisyyden ilot" (*The Way We Weren't*).

### 16. tuotantokausi
*"Bisnesmies Bart" (*Fat Man and Little Boy*).
*"Kielletyt leikit" (*Pranksta Rap*).

### 17. tuotantokausi
*"Mammanpoika" (*Marge's Son Poisoning*)
*"Isää etsimässä" (*Homer's Paternity Coot*).
*"Maailman märimmät tarinat" (*The Wettest Stories Ever Told*).

### 18. tuotantokausi
*"Marge miesten hommissa" (*Please Homer, Don't Hammer 'Em...*).

### 19. tuotantokausi
*"Äideistä parhain" (*Mona Leaves-a*).

### 21. tuotantokausi
*"Treehouse of Horror XX"

## Lähteet

## Aiheesta muualla
*
Musta-apila

**Musta-apila** (*Trifolium spadiceum*, syn. *Chryaspis spandicea*) on Euroopassa tavattava, hernekasveihin kuuluva apilalaji. Sen tunnistaa helposti kukista, jotka muuttuvat kukinnan aikana keltaisesta kiiltävän mustanruskeiksi.

## Ulkonäkö ja koko

Tavallisesti kaksivuotinen (harvoin yksivuotinen) musta-apila kasvattaa 20–35 cm korkean kaljuhkon varren. Lehdet ovat kolmisormisia. Lehtien korvakkeet ovat lehtiruotia lyhyempiä ja ruodin kanssa yhdiskasvuisia. Lehdykät ovat 1–2 cm pitkiä, ruodittomia ja nirhalaitaisia. Kukinto on pitkänomainen ja tukilehteä paljon pitempi. Kukintoja on usein kaksi kappaletta lähekkäin. Kukan verhiön kolme alaliuskaa ovat karvaisia. Teriö on tyveltä yhdislehtinen. Väriltään teriö on aluksi kiiltävänkeltainen, mutta pian väri vaihtuu tummanruskeaan tai jopa mustaan. Tämän takia kukinto on usein kaksivärinen siten, että yläosa on kellertävä ja alaosa tumma. Musta-apila kukkii Suomessa kesä-elokuussa. Siemenet kypsyvät verhiön sisään jäävässä palossa. Lajin vuosittainen runsaus kasvupaikoilla vaihtelee suuresti riippuen siementuotannon onnistumisesta.

## Levinneisyys
Musta-apila on eurooppalainen laji, jonka levinneisyysalueen painopiste on itäinen. Lajia tavataan paikoitellen Espanjassa ja Ranskassa, Balkanin niemimaalla ja Kaukasuksella, mutta yhtenäinen levinneisyysalue alkaa Etelä-Saksasta kapeana vyöhykkeenä läpi Keski-Euroopan Länsi-Ukrainaan ja edelleen Venäjällä Uralille asti. Pohjoiseen päin levinneisyysalue jatkuu Itä-Puolasta Baltiaan ja edelleen Suomeen, Ruotsiin, Tanskaan ja Länsi-Norjaan. Suomessa musta-apila on muinaistulokas, jota kasvaa Oulun korkeudelle saakka. Se on kuitenkin kadonnut monilta vanhoilta esiintymisalueiltaan, muun muassa Ahvenanmaalta. Lapissa laji on satunnainen ja harvinainen tulokas. Laji on levinnyt Suomessa ihmisen ja karjan mukana.

## Elinympäristö
Musta-apilalle tyypillistä kasvuympäristöä ovat kulttuurivaikutteiset ympäristöt, kuten niityt, pientareet ja pensaikot. Suomessa laji on viime vuosikymmeninä suuresti harvinaistunut, koska varsinkin sille mieluisat piennarniityt ovat vähentyneet voimakkaasti.

## Lähteet
* 
* *Oulun kasvit. Piimäperältä Pilpasuolle.* Toim. Kalleinen, Lassi & Ulvinen, Tauno & Vilpa, Erkki & Väre, Henry. Luonnontieteellinen keskusmuseo, Kasvimuseo, Norrlinia 11 / Oulun kaupunki, Oulun seudun ympäristövirasto, julkaisu 2/2005. Yliopistopaino, Helsinki 2005.
* *Retkeilykasvio*. Toim. Hämet-Ahti, Leena & Suominen, Juha & Ulvinen, Tauno & Uotila, Pertti. Luonnontieteellinen keskusmuseo, Kasvimuseo, Helsinki 1998.
* Uusitalo, Anna: *Kylien kaunokit, soiden sarat. Keski-Suomen uhanalaiset kasvit*. Keski-Suomen ympäristökeskus, Jyväskylä 2007.

### Viitteet

## Aiheesta muualla
* Laji.fi: Musta-apila (''Trifolium spadiceum'')
* Kasviatlas 2018: Musta-apilan (''Trifolium spadiceum'') levinneisyys Suomessa
* Luontoportti: Musta-apila (''Trifolium spadiceum'')
* 
* Global Biodiversity Information Facility (GBIF): ''Trifolium spadiceum'' 
* United States Department of Agriculture (USDA): ''Trifolium spadiceum''
Robert Bagnell

**Robert Bagnell** on yhdysvaltalainen näyttelijä. Hänet tunnetaan esimerkiksi *[[The Comeback]]* -komediasarjasta. Bagnell on kotoisin Long Islandilta.

## Filmografia
*A Holiday Affair – Lane (2000)
*Red Lipstick – Brad (2000)
*Dead Last –  Ned (1 jakso, 2001)
*Life at Five Feet (2002) 
*Olimme sotilaita – Charlie Hastings (2002)
*Love Object – Martin (2003)
*Tan Lines: The Making of Suntanned Bikini – Danny Lochs (2003)
*NCIS Rikostutkijat – Leonard Rish (1 jakso, 2003)
*Larceny (2004) 
*The Comeback – Tom Peterman (11 jaksoa, 2005)
*American Men – Tyler (2006)
*Monk – (1 jakso, 2006)
*Fear Tomorrow – Mr. Marshall (2006) 
*Ira & Abby – Jimmy (2006)
*Bottoms Up – Cole Brown (2006)
*Konttori – Alan (1 jakso, 2006)
*Las Vegas – Brad Kern (1 jakso, 2006)
*Teho-osasto – Paxton (1 jakso, 2007)
*The Caller – Jeff (2008)
*Aavekuiskaaja – haamu (1 jakso, 2008)
*Swingtown – Paul Hincamp (1 jakso, 2008)
*Outsourced – Kyle (2008)
*Pants on Fire – Alex (2008)

## Aiheesta muualla

*
Cinder Road

**Cinder Road** on yhdysvaltalainen rockyhtye, joka on kotoisin Marylandin Luthervillestä. Yhtyeen perustivat Mike Ruocco ja Chris Shucosky vuonna 1998 nimellä **Plunge**, mutta nimi vaihdettiin vuonna 2007 Cinder Roadiksi sen kadun mukaan, jonka varrella yhtyeen jäsenet varttuivat.

Esimerkiksi kanadalaista Nickelbackia manageroinut Union Entertainment Group huomasi Cinder Roadin, minkä jälkeen yhtye solmi levytyssopimuksen EMI:n kanssa. *Superhuman*-ensilevyllä yhtye työskenteli tuottaja Marti Fredriksenin kanssa, joka on aikaisemmin tuottanut muun muassa Aerosmithia, Def Leppardia ja Ozzy Osbournen musiikkia. Levy julkaistiin kesäkuussa 2007. Levyltä löytyy vanhan ajan melodista rockia, kuten "Get in Get Out"  ja balladeja kuten "Back Home to You".

*Superhumanin* ensimmäinen single "Get in Get Out" ylsi Yhdysvaltain Mainstream Rock -listalla sijalle 31. Kappale oli myös 14 viikkoa ykkösenä Sirius Octane -satelliittiradiokanavan listalla.

Vuoden 2007 alussa Cinder Road aloitti neljä kuukautta kestäneen kiertueen entisen American Idol -finalistin Chris Daughtryn kanssa. Kiertue toi yhtyeelle maineen ja menestyksen rinnalla myös paljon uusia faneja.

Cinder Road on ollut kiertueella myös Candleboxin, australialaisen Sick Puppiesin ja Hurt-nimisen yhtyeen kanssa. Vuonna 2007 yhtye oli lämmittelijänä sekä Puddle of Muddille sen Yhdysvaltain länsirannikon kiertueella että pääesiintyjänä Los Nagelisin kuuluisassa Viper Room -rockbaarissa. Ennen vuotta 2008 yhtye oli kiertueella vielä Teslan kanssa.

Kevät 2008 toi Cinder Roadin Eurooppaan legendaarisen Kiss-yhtyeen Alive35-kiertueen avausyhtyeenä. Lisäksi Cinder Road soitti heinäkuussa 2008 Vans Warped -kiertueella. Elokuussa 2008 yhtye oli kiertueella Alice Cooperin kanssa.

## Jäsenet
### Nykyiset
* Mike Ruocco – laulu, kitara
* Chris Shucosky – kitara
* Eric Jung – basso
* Chris Jankiewicz – rummut

### Entisiä jäseniä
* Mac Calvaresi
* Pat Patrick
* Nat Doegen
Patreksfjörður

**Patreksfjörður** on pieni kalastajakylä Länsivuonojen alueella Islannissa. Vuoden 2018 arvion mukaan kylässä asui 677 asukasta. Kylä on nimetty Pyhän Patrickin mukaan. Pyhä Patrick oli uudisraivaaja Örlygur Hrappsonin hengellinen opas. Hrappson oli yksi alueen ensimmäisistä uudisraivaajista.

Kylässä on muun muassa geoterminen uima-allas, postitoimisto, apteekki, pankki, leirintäalue, kaksi vierastaloa, matkailutoimisto, ravintola, kahvila ja huoltoasema.

Patreksfjörðurin ystävyyskaupunkeja ovat Suomessa Naantali, Tanskassa Bogense, Norjassa Svelvik ja Ruotsissa Vadstena.

## Lähteet

## Aiheesta muualla
* Patreksfjordur.is
Luettelo kuuluisista teloitetuista henkilöistä

Tämä on aikajärjestyksessä esitetty luettelo kuuluisista henkilöistä, jotka on tuomittu kuolemanrangaistukseen ja joiden rangaistus on pantu täytäntöön. 

### Antiikista 1800-luvulle

### 1900-luku

### 2000-luku

## Katso myös
* Luettelo kuuluisista murhatuista henkilöistä
* Luettelo kuuluisista murhayrityksistä
* Luettelo kuuluisista poliittisista murhista

## Lähteet